
DISPUTATIO  MEDICA 


QUAEDAM  DE 

APOPLEXIA  SANGUINEA 


COMPLECTENS. 


AUCTORE  JOANNE  HODGES. 


PROCEMIUM. 

Cerebrum  omnium  corporis  Immani  partium 
jure  princeps  habetur  :  et  ejus  munera  sine  tlu- 
bio  praepollent.  Almus  enim  rerum  parens  hoc, 
sentiendi  fontem  et  metam,  et  uti  existimatur, 
divinae  particulae  aurae  sedem,  constituit,  et 
quasi  lumen  et  gubernatorem  corpori  praefe- 
cit.  Permagni  igitur  interest,  ut  rite  et  natu¬ 
ra  convenienter  sua  officia  exequatur  :  qui- 

A 


0 


2 


DISPUTATIO  MEDICA 


bus  sciiicet  turbatis,  non  solum  caeterae  cor¬ 
poris  actiones  vitiantur  ;  sed  mens  ipsa  im¬ 
mortalis  laeditur,  et  vite  flamma  aliquando 
subito  extinguitur. 

De  gravissimo  hujus  visceris  morbo,  apo¬ 
plexia  nempe  sanguinea ,  pauca  disputare  in 
animo  est ;  qui,  ob  mores  pravos  hodiernos 
quotidie  magis  increbrescit ;  et  corpora  viri¬ 
bus  florentia  ex  improviso  resolvit,  aut  enecat. 

Cullenus  praeclarus  hanc  valetudinem  ad 
s<  Classem,  Neuroses,”  “  Ordinemque  Co- 
<c  mata,”  retulit ;  et  hisce  verbis  definivit : 
«  Motus  voluntarii  fere  omnes  imminuti,  cum 
“  sopore  plus  minusve  profundo  ;  superstite 
“  motu  cordis  et  arteriarum.” 

Species  complures  adjecit:  quarum  praeci¬ 
puae  sunt,  Apoplexia  Sanguinea ,  Serosa ,  Trau¬ 
matica ,  et  Hydro  cephalica.  “  Sanguinea,”  de 
qua  quaedam  conscripturus  sum,  est  ea,  quae 
cerebri  vasis  plus  aequo  tumefactis,  nec  raro 
ex  iis  diruptis  sanguine  intus  profuso,  contine- 

tur.  Haecce  praefatus,  ad  argumentum  pro¬ 
positum  protinus  transibo. 


DE  SIGNIS. 

Morbus,  quem  prosequor,  derepente,  nec 
minus  fere  celeriter,  quam  Jovis  tonantis  ic¬ 
tus,  aliquem  corripit.  Unde  Celso  aliisque  me¬ 
dicis  antiquioribus  visum  est  eo  aegrotantes 
attonitos  nominare  :  qua;  vox  idem  significat, 
quod  anglicano  sermone  illic  voces,  “  Planet- 
“  struck.”  Quibusdam  equidem  ita  graviter 
incidit,  ut  vix  ullis  notis  praegressis,  homo 
momento  temporis  obruatur,  pauloque  exinde 
pereat.  Aliquanto  saepius  tamen,  apoplexia 
vel  incitatissima  et  miserum  absumptura  horas 
aliquot  ante  perseverat,  quam  occidit,  et  in¬ 
diciis  jam  memorandis  praedicatur. 

Quam  celerrime  concidit  icger,  se  movendi, 
et  sentiendi  potestate  orbatus :  cerebri  actio 

penitus  conquiescit.  Facies  praeter  consuetu¬ 
dinem  rubescit  et  turget.  Oculi  quoque  fixi 
intumescunt ;  et  pupillce  immobiles  luci  inci- 
tatrici  non  parent.  Arterias  carotides  vehe¬ 
mentius  aequo  micant ;  imo  vero  se  submittere 
et  attollere  vel  inspicienti  apparent,  etsi  hic 
aliquot  passus  aegro  distet.  Caput  plus  aequo 
incalet ;  cor  et  arteriae  fortius,  et  tardius, 
quam  fert  natura,  saliunt.  iEger  anhelat  quo¬ 
que  tarde,  difficulter,  ut  videtur,  et  alte  j  pe¬ 
rinde  quasi  nisum  violentem  ederet  \  et  inter 
spirandum  stertit.  Motus  omnes  interiores, 
quibus  animus  non  imperat,  tardantur.  Haud 
raro,  resolutis  gulae  fibris,  homo  devorare  ne¬ 
quit.  Perit  quoque  facultas  eloquendi.  Mus¬ 
culi,  quos  mens  imperio,  sanis  corporibus,  pre¬ 
mit,  resolvuntur :  et  potissimum  artuum  ;  mo¬ 
do  omnes,  modo  alterutrius  lateris.  Nec  raro, 
si  alterum  latus  resolvitur,  alterum  motu  ab¬ 
normi  convellitur.  Quoties,  uno  resoluto, 

i 

alterum  integrum  sit,  os  tortum  huc  inclina- 

tur :  nimirum,  quia  fibris  motricibus  sani  la¬ 
teris  non  obstatur.  Pari  ratione,  si  aeger  hisce 
malis  implicitus,  eo  convalescat,  ut  foris  exire 
et  ambulare  ei  liceat,  hemiplegia  equidem  im¬ 
becillus  totum  corpus  ad  sanam  partem  ali¬ 
quantum  flectit. 

Nisi  medicus  tempestiva  ope  infelici  his 
signis  oppresso  succurrere  nitatur,  proximum 
est,  ut  alia  diriora  accedant,  fatum  ipsum,  ci- 
tumque,  secum  allatura.  Cuncti  nimirum  mus¬ 
culi  tandem  moliri  quiescunt.  Cor  arteriaeque 
motu  lento  et  imbecillo  tremunt.  Vultus,  qui 
ante  purpurascebat,  expallescere  incipit.  Fo¬ 
tus  homo  stupet  et  hebetatur,  nulli  incita¬ 
mento  refocillandus.  Arteriae  saliunt  impari¬ 
bus  intervallis  et  languide.  Ratio  et  oratio, 
divina  munera,  quibus  belluino  distat  huma¬ 
num  genus,  abeunt.  Urina  et  stercus,  mente 
ignorante,  et  solutis  fibris,  quarum  est  ea  re¬ 
tinere,  elabuntur  :  frigent  artus ;  et  mors  lu¬ 
mina  clausura,  tot  tantasque  miserias  finit. 

Si  medicus  mature  et  acriter  opitulatur, 
fieri  potest  ut  asger  fato  eripiatur.  Perraro  ta¬ 
men  valetudinem  integerrimam  recipit.  Nosse 
porro  juvat,  quo  quis  saepius  in  hunc  morbum 
inciderit,  eo  facilius  eum  relabi,  eoque  len¬ 
tiori  pede  redintegrari ;  demum,  quantumcun¬ 
que  obnitatur  ars  medica,  vix  medicabilem 
hemiplegiam  passurum ;  sibique  et  suis  oneri 
futurum. 

Quum  indicia  quasdam,  homini  ipsi  sane 
ejusque  familiaribus  minus  evidentia  aut  pa¬ 
rum  observata,  medicum  artis  peritum  futuri 
mali  admonent,  haec  cognoscantur,  summi  in- 
terest.  Prascavere  enim  facile  est ;  at  ipsum 
morbum  illatum  penitus  arcere,  hic  labor,  hoc 
opus  est.  Ei  igitur  instat  apoplexia ,  cui  caput 
dolet,  aures  sonant,  hebetantur  sensus,  oculi 
caligant,  aut  imaginibus  inanibus  luduntur : 
cuive  palpebra  superior  resoluta  cadit,  vultus 
tumet,  et  sanguis  e  naribus  profluit.  Is  quo¬ 
que  sua  bona  suspecta  habere  debet,  cui  di- 

giti  summi  pedum  manuumve,  aut  quivis  ex 
iis,  torpent ;  cuique  vox  parum  distincta  edi¬ 
tur,  artusve  vacillant*  In  praecipiti  esse  vide¬ 
tur,  qui  hebes  et  somniculosus  continenter 
dormire  cupit;  maximeque,  jam  accepto  cibo. 
Metuendum  enim  ne  protinus  apoplexia  conci¬ 
dat.  Quod  ne  fiat,  statim  praesentissimis  auxi¬ 
liis  acriter  utendum. 


DE  CAUSIS. 

Causae  morborum  duplices  sunt :  Remota, 
quae  vocantur  ;  et  Proxima ,  sive  Continentes . 
Illae  in  proclivitatis  genetrices ,  et  excitantes 
apud  medicos  diducuntur.  De  quibus  brevi 
sermone  disputabo. 

Causae  protlitmarig.  Hae  vero  sunt  caput 
grande,  senectus,  collum  breve,  corpus  pin¬ 
gue  et  plenum,  &c. 


s  DISPUTATIO  MEDICA 

> 

Satis  innotuit  motum  sanguinis  paulo  tardi¬ 
orem  esse  in  capite  quam  alicubi  corporis  ; 
nec  ratio  latet.  Canales  enim  sanguini  e  ce¬ 
rebro  reducendo  dicati,  qui  sinus  vocantur, 
chordis  tendineis  firmati,  minus  ad  sanguinem 
a  venis  exiguis  accipiendum  valent ;  valvis 
porro  et  fibris  irritabilibus  vacant;  ideoque 
sanguinem  pigro  motu  ferunt.  Quo  autem 
amplius  sit  caput,  eo  capaciores  esse  ejus  ve¬ 
nas,  eoque  magis  itineri  sanguinis  obstari, 
oportet. 

Huc  accedit,  ut  quibus  caput  magnum,  iis 
cervicem  breviorem  natura  fere  largita  est. 
Cervix  vero  brevior  eo  homines  apoplexiae  su¬ 
beundae  aptat,  quod  facit  ut  sanguini  aditus 
facilior  ad  cerebrum  patescat.  Breve  enim 
collum  cor  minus  capiti  distare  significat. 

Quinetiam,  ii  saepe  sunt  obesi  et  pleni,  qui 
collis  brevioribus  instruuntur.  Ipsa  plenitudo 
nocet,  quippe  quae  cerebri  venas  aequo  tumen- 
tiores  arguit.  Huc  autem  accedit,  quod  adeps 

multa  venis  colli  grandioribus  imposita,  eas 
opprimendo,  sanguini  redituro  obnititur. 

Qui  mediam  aetatem  transgressi  annum 
quinquagesimum  aut  sexagesimum  expleve¬ 
rint,  potius  quam  pueri  aut  juvenes  huic  malo 
opportuni  sunt  :  id  quod  venis  omnibus  circa 
id  aetatis  plenioribus  et  mollioribus  tribuendum 
esse  videtur.  Resque  est  notissima  Apoplexiam 
Sanguineam  cerebri  venis,  potius  quam  arteriis 
tumefactis  et  diruptis  contineri.  Vintrin- 
gamus  jamdudum  nos  edocuit,  cur  juven¬ 
tae  arteriae,  senectuti  venae  intumescant ;  illas 
scilicet  florenti  aetati  flexiles  et  molles  esse, 
has  duras  et  rigidas  :  provectae  vero,  illas  ri¬ 
gere,  has  emolliri  ;  ideoque  illas  junioribus, 
has  senibus  oppleri. 

Caugac  Ctntanteet.  Pleraeque  e  noxis  ex¬ 
citantibus  moliuntur  apoplexiam ,  aut  sanguine 
ad  cerebrum  motu  citiore  impellendo,  aut  ei 
reduci  occurrendo. 

Illuc  pertinere  videntur  ambulatio  aut  cur¬ 
sus  incitatior,  equitatio,  mens  perturbata,  et 
alia  ejusdem  generis. 

Moveri,  currere,  ambulare  plurimum  san- 

9 

guinis  motum  celerat.  Hoc  docent  inter  am¬ 
bulandum  vultus  rubescens,  artus  extremi  te¬ 
pefacti  anhelitusque  et  motus  cordis  et  art  eri¬ 
arum  crebriores.  Nec  ratio  minus  quam  res 
ipsa,  patet.  Venae  artuum  enim  valvulis  quam 
creberrimis  donatae,  sub  motu  in  tantum  op¬ 
primuntur  musculis,  ut  sanguis  ob  valvulas 
refluendi  impotens  citius  profluere  cogatur. 

Animi  motus  incitantes  eodem  spectant. 
Ex  his  ira  potissimum  huic  malo  concitando 
idonea  est.  Vel  leviter  irato,  concitantur  ca¬ 
pitis  arteriae  :  vultus,  collum,  imo  frons  ipsa 
erubescit.  Ira  igitur  eflfoena  exardenti,  pleno 
simul,  et  annum  quadragesimum  transgresso, 
apoplexia  vix  equidem  non  extemplo  accedit. 

Pari  omnino  ratione  ebrietas  eam  molitur. 
Satietas  quoque  persaepe  ex  improviso  facit 

ut  homo  eadem  stranguletur;  partim  toto 
corpore  ciendo :  partim  vero  ventriculo  repleto 
motui  fibrarum  septi  transversi  obstante. 

Collum  ligatum,  respiratus  altior  et  longior, 
asthma  aliaque  pulmonis  mala  ;  caput  pronum 
et  supinum,  et  cor  ejusve  vasa  grandia  viti¬ 
osa,  quoniam  vetant  quo  minus  sanguini  liber 
reditus  a  cerebro  concedatur,  apoplexia  infe¬ 
renda?  habilissima  sunt.  Denique,  quacun¬ 
que  corpus  implere  possint,  noxa?  excitantes 
potentissima?  sunt :  nimirum,  ignavia,  gula, 
exinanitio  solita  repressa,  et  cutis  subito  deflo¬ 
rescens.  His  longo  sermone  insistere  eo  nolo, 
quod  aliquae  ex  iis  apoplexia  serosa  saepius 
sunt  genetrices. 


DE  CAUSA  CONTINENTE. 


Corporibus  mortuorum  sectis,  optime  dis¬ 
cimus  morborum  causas  continentes  ;  scili- 

cet,  quae  eos  sublatae  tollant,  mutatae  mutent : 
si  quis  morbus  profecto,  quod  dubium  est, 
ulla  unica  causa  contineatur. 

Notae  omnes  morbi  propositi,  cum  aegro 
adhuc  spirante,  tum  quoque  cadavere  inciso 
prodeuntes,  cerebro  vasa  plus  aequo  turgere 
denunciant.  Nec  solum  haec  intumescunt, 
sed  persaepe  iis  diruptis,  sanguis  intus  effusus 
esse,  mortuo  homine,  conspicitur.  Hisce  per- 
spectis,  non  dubitari  poterit,  quin  apoplexia 
sanguinea  “  vasis  cerebri  praeter  naturam  san- 
««  guine  refertis,  et  saepe  ruptis ;  cerebroque 
“  exinde  oppresso/’  contineatur.  Solum  ad¬ 
jiciam,  quod  signa  morbi  jam  urgentis,  et  ce¬ 
rebrum  fato  defuncti  inspectum  ostendunt,  id 
rationem  medendi  idoneam  comprobare. 

DE  DIAGNOSI. 

Apoplexia  signis  tam  claris  et  singularibus 
notatur,  ut  non  facile  eam  medicus,  aliquanto 
exercitatior,  cum  aliis  morbis  miscere  aut 
confundere  possit.  Quum  tamen  ars  medica 
praeceptis  et  legibus  perpetuis  vacat,  et  ratio 
corporis,  mtatis,  kc.  morbos  aliquando  mutat 
et  obscuros  reddit,  eos  qua?  apoplexia  simillimi 
videantur,  proferre,  et  quantum  ab  ea  discre¬ 
pent,  indicare,  in  animo  est. 

Epilepsia  et  ebrietas  quadam  ex  parte  mor¬ 
bum,  de  quo  agitur,  referunt ;  at  non  aegre 
ab  eo  discerni  poterunt.  Velluntur  musculi 
Epileptico ,  apoplectico  solvuntur.  Spiritus,  mo¬ 
tusque  cordis  et  arteriarum  illi  citiores,  huic 
tardiores  sunt,  quam  fert  natura.  Ille  porro 
non  stertere,  et  juvenis  esse  solet.  Nisi  igi¬ 
tur  huic  convellantur  musculi  unius  lateris, 
quod  interdum  fieri  supra  meminimus,  plane 
dubitando  locus  esse  nequit. 

Summi  est  momenti  ut  ebrius  non  injuria 
ajpoplexia  stupere  habeatur.  Quae  enim  reme¬ 
dia  in  ebrietatem,  ea  nequaquam  in  hanc  va¬ 
lent:  his,  uti  opinor,  notis  dijudicari  poterit» 
Ebrius  minus  quam  hoc  morbo  implicitus, 
stupet ;  et  incitamentis  refocillari  potest.  Pu¬ 
pilla  nimirum  luce  contrahitur.  Spiritus  por¬ 
ro  ebrio  graveolet ;  et  anhelitus  persaepe  sine 
stertore  trahitur. 


DE  PROGNOSI. 

Aliquis  hoc  morbo  gravi  tentatus,  nun¬ 
quam  non  in  summo  discrimine  versatur.  Si 
enim  nec  ejus  impetu  absumitur,  nec  Hemi¬ 
plegia  exinde  resolvitur,  nova  tamen  accessio, 
priori  deterior,  metuenda  est :  et  nemo  pru¬ 
dens  felicem  exitum  futurum  augurari  aude¬ 
bit.  Eo  vero  plus  minusve  periculi  subesse 
statuimus,  perspectis  ipsis  indiciis,  aetate  cor¬ 
poris  indole  et  viribus. 

Si  igitur  pravis  moribus  aut  senectute  con¬ 
tritus  laborat ;  si  eidem  articuli  podagra  im¬ 
becilli  esse  solent :  Si  pupilla  admodum  patu¬ 
la  luci  splendidae  minime  paret :  Si  aeger  gra¬ 
viter  stertit,  alteque  stupet ;  si  potum  et  cibos 
vix  devorat,  et  nervorum  distentiones  artus 
exagitant,  is  servari  non  poterit.  Cerebrum 
enim  latice  sanguineve  multo  intus  effuso  op¬ 
primi  constat. 

Quinetiam,  si  malis  increscentibus,  vultus 
pallere,  et  corpus  gelido  sudore,  nec  aequali, 
madere  incipit ;  si  sphincteres  soluti  urinam 
et  stercora  elabi  sinunt,  fatum  instare  mani¬ 
festum  est. 

Contra  salvus  fieri  poterit,  cui  adolescenti 
et  vegeto  apoplexia  aliquanto  mitior  adest ; 
cui,  gula  nondum  resoluta,  devorandi  facultas 
non  periit ;  nec  sensus  penitus  obruuntur ; 
et  sanguis  simul  e  naribus  profluit. 

Denique,  scire  licet  non  semper  apoplectico 
sanguinem  in  cerebro,  diruptis  venis,  effundi ; 

sed  vasa  plena  per  se  hunc  morbum  gignere 
posse.  Rem  ita  se  habere  existimandum,  si 
venis  scalpello  vacuefactis  signa  extemplo  fu¬ 
gantur  nec  pupilla  luci  respondere  prorsus 
recusat.  Quod  si  istis  auxiliis  parum  valenti¬ 
bus,  adhuc  musculi  resoluti  esse  perstant,  san¬ 
guinem  intus  effluxisse  liquet ;  et  sanatio  tar¬ 
da  et  difficillima  Het. 


DE  MEDENDI  RATIONE. 

Duo  potissimum  consilia  totam  curationem 
amplectuntur:  haec  vero  sunt. 

I.  Causas  excitantes  tollere  aut  evitare. 

II.  Cerebrum  oppressum  expedire. 

I.  Quam  celerrime  noxae  excitantes,  si 
quae  adsint,  subducendae  sunt.  Si  monilia 
aut  alia  ligamenta  collum  opprimunt,  haec 

quam  primum  exuere  oportet.  Aere  puro 
conclave  refrigerari  debet.  Haec  praecipua 
sunt,  quae  accessione  jam  urgente  ad  prius 
consilium  pertinentia  exequi  possumus. 

II.  Quo  cerebrum  pressum  expediatur, 
nulla  mora,  sanguis  venis  detrahendus  est. 
Nonnulli  unam  e  brachii  venis,  alii  Jugularem 
secare  malunt.  Quod  si  satis  ampla  copia 
eliciatur,  parvi  interest,  ni  fallor,  hac  aut  illa 
vena  percussa,  id  fiat.  Unciae  sexdecim  aut 
viginti  recte  una  vice  mittuntur. 

Si  vires  fractae  minus,  quam  signa  postulare 
videantur,  venas  vacuefieri  sinant,  caput  hiru¬ 
dinibus  impositis  aut  cucurbitula  cum  ferra¬ 
mentis  deplere  licebit,  et  tutius  erit.  Sic 
enim,  dum  cerebrum  liberatur,  homo  vix  infir¬ 
matur. 

Proximum  est,  ut  caput  ad  cutem  tondea¬ 
tur,  ct  emplastro  meloes  vesicatorii  exulccre* 

tur.  Quo  minus  inde  difficultas  urinae  nasca¬ 
tur,  multum  liquoris  cujusvis  glutinosi  biben¬ 
dum  ;  et  postridie,  sublato  emplastro,  pars 
unguento  Juniperi  sahince  illinenda  est,  ut  ul¬ 
cus  aliquamdiu  conservetur.  Hoc  auxilium 
valentissimum  est :  proficit,  humores  ab  inte» 
riore  capitis  parte  educendo.  Pari  ratione 
opitulantur  ulcera  pisis  unguento  meloes  vesi - 
catorii  illitis,  aut  filo  gossipino,  cuti  infixis, 
genita.  ' 

Hisce  rite  absolutis,  proximum  est  ut  intes¬ 
tina  probe  depleantur.  Ni  igitur,  gulae  fibris 
resolutis,  aeger  devorare  nequeat,  statim  alvus 
medicamento  fortiori  sumpto  solvenda.  Con- 
venientissimum  est  submurias  hydrargyri ,  quo¬ 
ties  liquores  minus  facile  ingurgitantur ;  nec 
enim  mole,  nec  ingrato  sapore  offendit ;  et 
simul  violenter  alvum  movet.  Si  homo  ex  fa¬ 
cili  vorat,  sales  medii  multa  aqua  liquati,  et 
infuso  cassiae  sennce  misti,  ingerendi.  Alvi 
purgantia  duplici  ratione  auxiliantur:  nimi- 

rum,  acribus  ejiciendis,  qu®  intus  retenta  to¬ 
tum  corpus  incitarent;  et  arteriis  intestini 
concitandis :  quo  fit,  ut  humores  huc  a  cere¬ 
bro  deterantur.  Nihil  igitur  nisi  vires  contri¬ 
ta'  aut  facultas  ingurgitandi  deleta,  recte  pro- 
hibet,  cjuo  minus  concedantur.  Quod  si  aeger 
edendi  et  bibendi  impotens  haec  assumere 
non  posset,  alvus  ducenda.  Hunc  in  finem 
aut  Sulphatis  soda  uncia  duae  aqua  dissolutae, 
et  infusi  cassia  setina  sesquiuncia  mistae,  aut 
aqua  tepida  muriate  soda,  quavis  re  glutinosa, 
et  oleo  olea  Europaea  imbuta,  recte  per  al¬ 
vum  injiciuntur. 

Quoniam  summi  est  momenti  ut  vasa  capi¬ 
tis  quam  maxime  vacuefiant,  haec  auxilia  mi¬ 
nime  omittenda  sunt,  simul  atque  aeger  tutus 
esse  videatur  ;  sed  aliquamdiu  adhibenda. 
Pedes  aqua  tepida  lavare,  praecipue  si  f  rige¬ 
ant,  utile  est :  et  ob  causam  satis  evidentem. 

Haec,  ut  opinor,  sunt  omnia  remedia  ipsi 
accessioni  apoplexiae  debellandae  apta.  Atta- 

men  de  uno,  apud  aliquos  non  parvi  habito* 
me  vero  judice,  exitiosissimo,  prorsus  silere 
nequeo ;  scilicet,  de  vomitu. 

Hunc  nonnulli  medicamine  cieri  jubent, 

ubi  apoplexia  satietati  supervenerit.  Aiunt 

enim  ventriculum  distentum  arteriam  grand. 

•» 

em  opprimere,  et  ita  efficere  ut  arterias  supe¬ 
rioris  partis  corporis  turgeant. 

Haud  asserere  dubitabo  eam  curationem 
perniciosissimam  esse,  et  ejus  rationem  falsam. 
Nocet  vomitus ;  nam  cor  arteriasque  ciet,  to¬ 
tum  corpus  quatit,  vultum  rubefacit,  ideoque 
omnia  mala  hujus  morbi  propria  intendat,  ne» 
cesse  est.  Ratio  vero  istos  fefellit;  ventri¬ 
culus  enim,  quando  repletur,  sursum  et  pror¬ 
sum  fertur ;  et  motui  septi  transversi  potius 
quam  arterias  magnae  obstat ;  magna  porro  ex 
parte  satietas  ad  apoplexiam  inferendam  ope¬ 
ram  confert,  totum  genus  nervosum  stimulan¬ 
do;  ob  eum  consensum  mirum,  quo  conco¬ 
quendi  instrumenta  cum  c ceteris  partibus  so» 


i 


DE  APOPLEXIA  SANGUINEA. 


21 


ciantur.  Quomodocunque  tamen  liaec  noxa 
agit,  vomendo  mala  potius  intendi  manifestum 
est.  Praestat,  vita  temperate  acta  remediis 
non  egere,  quam  istiusmodi  auxiliis  inniti. 


DE  PRAECAVENDO. 

Ut  supra  proposui,  non  securus  existiman¬ 
dus  est,  qui  apoplexia  liberatus,  ad  valetudi¬ 
nem,  uti  videtur,  secundam  rediit.  Summa 
cura  opus  est,  ne  inopinato  in  eandem,  dirio¬ 
rem  sine  dubio  quam  antehac  futuram,  reci¬ 
dat. 

Quo  minus  aut  relabatur  jam  sanatus,  aut 
corripiatur  nondum  passus,  eam  vivendi  ratio¬ 
nem  sequi,  iisque  medicinae  praesidiis  uti  opor¬ 
tet,  quae  corpus  probe  extenuent,  nec  simul 
plus  justo  infirment. 

Quod  ad  auxilia,  quae  ars  medica  pollicetur, 
siqua  e  notis,  quas  apoplexiam  venturam  indi- 

care  supra  memoravi,  urgeant,  sanguinem 
mittere  erit  medici.  At  non  huic  praesidio  ni¬ 
mium  confidendum.  Homo  docendus  est, 
sanguinem  citissime  novari,  ni  alia  accedant. 
Nosse  equidem  juvat,  quo  saepius  alicui  venae 
exinaniantur,  intra  certos  limites,  eo  citius 
hunc  repleri,  si  cibum  et  potum,  ut  antea,  as¬ 
sumit  :  quia  arteriae,  solito  stimulo  subducto, 
languide  agunt,  ideoque  minus  secernunt  et 
excernunt.  Hirudines  et  cucurbitulae  statim 
admovendae,  si  signa,  de  quibus  retuli,  desi¬ 
derare  videantur.  Ulcus  rationibus  antea 
dictis  alicubi  corporis  excitandum,  et  diu 

ope  unguenti  Juniperi  s  ab  in  ce  aut  aliorum 
ejusdem  generis  conservandum. 

Alvus  quotidie  descendere  debet.  Optan¬ 
dum  est,  ut  genere  idoneo  cibi  id  fieri  posset ; 
nimirum,  victu  e  frugibus,  fructibus  acidulis. 
Sin  minus,  salibus  mediis,  Cassia  Senna ,  aloe, 
Submuriate  hydrargyri  nitendum. 

Apoplexiam  subituri  saspe  somnolenti,  cibo 

jam  sumpto,  somnis  se  committere  solent : 
quod  gravi  pernicie  non  caret.  Efficiendum 
ut  homo  vigilet  interdiu,  noctu  dormiat.  Ca¬ 
put  quoque  quam  maxime  erectum  esse  de¬ 
bet. 

Cibus  parcus  et  tenuis  praestat;  ratione 
equidem  habita  prioris  vivendi  modi,  quem 
aliquis  fuerit  secutus ;  vis  enim  consuetudinis 
non  omni  ex  parte  obliviscenda  aut  negligen- 
da.  A  carnibus  abstinere,  si  ob  hanc  causam 
id  prorsus  liceat,  oportebit.  Coena  parca  et 
levissima  foret. 

Vinum  et  omnes  potus  meraci,  quantum 
fieri  possit,  abjicienda.  Bibenda  aut  aqua 
sincera,  aut  succis  fructuum  acidulis  imbuta. 
Cerevisia  quoque  dilutior,  et  aqua  Super  car- 
bonatis  Sodae,  potui  sunt  aptissima. 

Quoniam  ignavia  secernenda  et  excernenda 
omnia  quam  maxime  reprimit,  haec,  uti  inimi¬ 
cus  infestissimus,  fugienda.  Si  vires  et  ratio 
cceli  et  anni  tempestatis  sinant,  quotidie  am- 

bulandum,  citra  sudorem;  vel  equitandum. 
Frigus,  quum  ostia  cutis  coarctat,  eoque  ejus 
halitum  supprimit,  et  humores  intus  impellit, 
fugere  oportet.  Corpus  igitur  panno  laneo, 
veste  intima,  tegendum,  pruinisque  acerbiori¬ 
bus  nunquam,  si  fieri  potest,  subjiciendum* 


FINIS. 


